《侍疾图》
清代·章松盦

昔观邑乘书，知有谢孝子。今览侍疾图，高风徒仰止。

卓哉章志学，笔绘得形似。老护病卧床，孝子常药饵。

深宵不成眠，孝子供甘旨。一十有八年，未敢涉玩弛。

峨峨东纬公，至性笃若此。生绡一何坚，历久焕金紫。

斯图暨斯人，可以列青史。况闻公知医，巫彭共比拟。

和丸疗亲疾，慈颜胡不喜。方之昔贤中，精诚贯如矢。

敬恭瓜果佳，叔达葡萄美。渴热病各殊，事亲情理耳。

邑志传管公，炊爨自经理。有明得此人，孝思共兴起。

前清陈丹忱，首先传孝弟。衣裳不解带，敢去母尺咫。

历代读此书，问心额有泚。是图亦足奇，孝行有同揆。

窃愿公后人，珍重如佩玺。懿欤谢先生，虽死犹不死。

作者简介：字仰苏，光绪十二年中秀才，光绪二十八年中晚清最后一届举人，河南候补知县，汝南府汝南埠通判，时三十四岁。陶社刊刻江上诗钞，为发起人之一。享年八十一岁。